Hollantilaisen lähikaupan viinihylly

Mietojen alle 5.5% alkoholijuomien vapauttaminen Alkon monopolin piiristä on näyttänyt, että myös vahvojen oluiden ja viinien myynti voidaan vapauttaa päivittäistavarakauppoihin. Alkoholin kulutus ei noussut lähellekään yhtä paljon kuin THL oli pelotellut, mutta verotulot sen sijaan nousivat huomattavasti. Nyt olisi muutenkin aika siirtyä valtion holhoavasta viinimonopolista siihen, että viiniäkin voidaan myydä vapailla markkinoilla.

Liberan blogissa ollaan kirjoitettu useaan otteeseen Alkon monopolista ja sen ongelmista. Idea siitä, että Alkon tarkoitus on vähentää kansakunnan kokonaiskulutusta ei toimi. Nykyisessä muodossaan Alko tukee parempituloisia viiniharrastelijoita verovaroin. Alkon monopolin suojelu on jopa johtanu siihen, että alkoholin etämyyntiä, joka on hyvin keskeinen oikeus EU:n tavaroiden vapaan liikkuvuuden kontekstissa, ollaan yritetty mielivaltaisesti viranomaisvoimin estää. Myös koko idea Alkon tapaisesta valtiokapitalismista on hyvin ongelmallista.

On suotavaa, että alkoholin saatavuutta rajoitetaan kansanterveydellisistä syistä, mutta valtion monopoli ei ole siihen paras ratkaisu. Myyntiaikojen kontrollointi, henkilöstön koulutus- ja myyntipaikkojen vaatimuksiin liittyvä sääntely voi ennaltaehkäistä haittoja. Nämä ovat asioita joita Alko tekee, mutta nämä vaatimukset voidaan myös toteuttaa ilman monopolia.

Alkon monopoli vääristääkin epäreilusti kauppojen välistä kilpailua ja saattaa syrjiä ulkomaalaisia kauppaketjuja. Jos yhdessä paikassa on kaksi kauppaa, mutta yhden kaupan yhteydessä on Alko, saa tämä kauppa epäreilun kilpailuedun. Lidl, Euroopan yksi suurimmista viinin ostajista, joutuukin usein kilpailemaan Alkon lomassa olevia K- ja S-ryhmän kauppoja vastaan ilman muualta Euroopasta tuttua viinivalikoimaansa.

Alko asettaa myös alueellisesti jotkut kuluttajat eriarvoiseen asemaan viinin ostamisessa. Jos asut esimerkiksi Jokelassa, ja haluat tehdä risottoa valkoviinillä, se vaatii juna- tai automatkan Hyvinkään Alkoon. Jokelan kaupat voisivat kuitenkin ihan hyvin itsekin niitä viinejä myydä.

Alkon toiminta on muutenkin epäjohdonmukaista. Se on sunnuntaisin kiinni, vaikka sunnuntaimyynti olisi todennäköisesti aika pientä. Jos tavoite olisi aidosti alkoholin myynnin vähentäminen, olisi järkevämpää pitää Alko perjantaisin kiinni. Holhous voi siis tehdä vastuulliselle kuluttajalle pyhäpäivistä viinittömiä ja tämä ei edes perustu kulutuksen vähentämiseen, vaan tiettyjen päivien yhteiskunnallisesti pyhään asemaan.

Keskieurooppalainen kokemus osoittaa, että Suomea maltillisempi alkoholin kulutus ei vaadi sääntelyä valtion monopolin muodossa. Tuskin haluamme enää samanlaista holhousta kuin Ruotsissa, jossa valtio kontrolloi yli 3.5% alkoholia sisältävien juomien myyntiä. Olemme siirtyneet jo kauas tämän holhousvaiheen ohi ja olemme todenneet tämän vapauden lisäämisen toimivaksi. Suomen tuleva hallitus voisi ottaa seuraavan edistysaskeleen ja siirtyä 22% rajaan. Viinien veronkorotuskaan ei ole ihan mahdoton idea tässä tapauksessa. Alkon monopoli säilyisi kuitenkin (ainakin vielä) vahvojen juomien suhteen. Kaikkiaan, on todennäköistä, että tämänkaltaisen uudistuksen ansiosta verotulot kasvaisivat, kulutus ei kasvaisi niin paljon kuin THL tulisi ennakoimaan ja yksilöiden vapaus lisääntyisi. Näin tapahtui viime kerralla kun uudistimme alkoholilakia. On siis aika jatkaa Alkon monopolin purkua.

Korjaus: 20-tilavuusprosentin raja muutettu 22 prosenttiin.

Blogit Liberan blogiin kirjoittavat eri alojen asiantuntijat tai muuten vain mielenkiintoiset henkilöt. Blogit ovat kirjoittajiensa mielipiteitä, eivätkä välttämättä edusta Liberan virallista kantaa.